LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2007 M. RUGPJŪČIO 16 D. ĮSAKYMO NR. 3D-383 „DĖL AtsietŲjų papildomų nacionalinių tiesioginių išmokų už karves žindenes ir telyčias mokėjimo taisyklių

PATVIRTINIMO“ PAKEITIMO

2017 m. lapkričio 2 d. Nr. 3D-701

Vilnius

P a k e i č i u Lietuvos Respublikos žemės ūkio ministro 2007 m. rugpjūčio 16 d. įsakymą Nr. 3D-383 „Dėl Atsietųjų papildomų nacionalinių tiesioginių išmokų už karves žindenes ir telyčias mokėjimo taisyklių patvirtinimo“ ir jį išdėstau nauja redakcija:

„LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL PEREINAMOJO LAIKOTARPIO NACIONALINĖS PARAMOS UŽ KARVES ŽINDENES IR TELYČIAS mokėjimo taisyklių PATVIRTINIMO

Vadovaudamasis Lietuvos Respublikos žemės ūkio, maisto ūkio ir kaimo plėtros įstatymo 7 straipsnio 1 ir 2 dalimis,

t v i r t i n u Pereinamojo laikotarpio nacionalinės paramos už karves žindenes ir telyčias mokėjimo taisykles (pridedama)“.

Žemės ūkio ministras	Bronius Markauskas

PATVIRTINTA

Lietuvos Respublikos žemės ūkio ministro

2007 m. rugpjūčio 16 d. įsakymu Nr. 3D-383

(Lietuvos Respublikos žemės ūkio ministro

2017 m. lapkričio 2 d. įsakymo Nr. 3D-701

redakcija)

PEREINAMOJO LAIKOTARPIO NACIONALINĖS PARAMOS UŽ KARVES ŽINDENES IR TELYČIAS mokėjimo taisyklėS

I SKYRIUS

BENDROSIOS NUOSTATOS

1. Pereinamojo laikotarpio nacionalinės paramos už karves žindenes ir telyčias mokėjimo taisyklės (toliau – taisyklės) parengtos atsižvelgus į 2013 m. gruodžio 17 d. Europos Parlamento ir Tarybos reglamento (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL 2013 L 347, p. 608), su paskutiniais pakeitimais, padarytais 2015 m. gruodžio 2 d. Komisijos deleguotuoju reglamentu (ES) Nr. 2016/142 (OL 2016 L 28, p. 8), Lietuvos žemės ūkio integruotos administravimo ir kontrolės sistemos įgyvendinimo tvarkos aprašo, patvirtinto Lietuvos Respublikos žemės ūkio ministro 2002 m. spalio 3 d. įsakymu Nr. 399 „Dėl Lietuvos žemės ūkio integruotos administravimo ir kontrolės sistemos įgyvendinimo tvarkos aprašo patvirtinimo“, nuostatas ir kitų nacionalinių ir Europos Sąjungos teisės aktų, nustatančių tiesioginės paramos žemės ūkio veiklos subjektams teikimo tvarką, nuostatas.

2. Taisyklių tikslas – reglamentuoti nacionalinės paramos skyrimo tvarką ir reikalavimus, kuriais remiantis būtų palaikomos mėsinių veislių grynaveislių ir mišrūnių karvių bei telyčių nuo 8 mėn. amžiaus (toliau – žindenės ir telyčios) laikytojų pajamos.

3. Pereinamojo laikotarpio nacionalinės paramos išmokos (toliau – išmokos) už žindenes ir telyčias mokamos iš Lietuvos Respublikos valstybės biudžeto lėšų.

4. Išmokos mokamos už nustatyta tvarka VĮ Žemės ūkio informacijos ir kaimo verslo centro (toliau – ŽŪIKVC) Ūkinių gyvūnų registre (toliau – ŪGR) įregistruotą, turėtą 2007 m. kovo 31 d. žindenių ir telyčių skaičių. Išmoka už žindenes ir telyčias mokama tik vieną kartą per metus.

5. Laikytojams, kurie 2007 metais įsigijo žindenes ir telyčias, vyresnes kaip 8 mėn. amžiaus, ir gavo valstybės pagalbą pagal Paramos veisliniams gyvūnams įsigyti teikimo taisykles, patvirtintas Lietuvos Respublikos žemės ūkio ministro 2006 m. balandžio 4 d. įsakymu Nr. 3D-130 „Dėl Paramos veisliniams gyvūnams įsigyti teikimo taisyklių patvirtinimo“, 2007 m. kovo 31 d. turėtų gyvulių skaičius padidinamas įsigytų žindenių ir telyčių skaičiumi arba, pirmą kartą įsigijusiesiems, nustatomas išmokoms tinkamų žindenių ir telyčių skaičius. Gauti išmoką taip pat galės pretenduoti ir tie laikytojai, kurie savivaldybei pateikė įrodymų, kad plėtė ar restruktūrizavo ūkius pagal Lietuvos 2004–2006 metų bendrojo programavimo dokumento priemones bei buvo verslo plane numatę plėsti bandą 2007 m. (t. y. nuo 2007 m. kovo 31 d. iki 2007 m. gruodžio 31 d.).

6. Išmoka mokama fiziniams ir juridiniams asmenims (toliau – laikytojams):

6.1. įsiregistravusiems Lietuvos Respublikos žemės ūkio ir kaimo verslo registre žemės ūkio valdos (toliau – valda) valdytoju arba valdoje vykdomos jungtinės veiklos partneriu;

6.2. kurie nuo einamųjų metų sausio 1 d. iki rugsėjo 30 d. laikė savo valdoje vidutiniškai bent vieną galviją, užregistruotą ŪGR pagal Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo, patvirtinto Lietuvos Respublikos žemės ūkio ministro 2003 m. birželio 16 d. įsakymu Nr. 3D-234 „Dėl Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo patvirtinimo“, reikalavimus;

6.3. deklaravusiems pasėlius.

7. Išmokos neskiriamos:

7.1. jei laikytojas einamaisiais metais neatitiko jam keliamų reikalavimų, nurodytų šių taisyklių 4, 5 ir 6 punktuose;

7.2. laikytojui, kuris yra patvirtintas paramos gavėju pagal Kaimo plėtros 2004–2006 metų plano priemonę „Ankstyvojo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, išskyrus atvejus, kai einamaisiais metais paraiška apie valdoje deklaruojamus žemės ūkio ir naudmenų pasėlių plotus buvo pateikta anksčiau, nei laikytojas ar jo sutuoktinis buvo patvirtintas paramos gavėju.

8. Tikslus išmokos dydis nustatomas atskiru žemės ūkio ministro įsakymu.

II SKYRIUS

ADMINISTRAVIMO PROCEDŪROS

9. ŽŪIKVC:

9.1. per 5 darbo dienas nuo 8 punkte minėto įsakymo įsigaliojimo, elektroninėmis priemonėmis Nacionalinei mokėjimo agentūrai prie Žemės ūkio ministerijos (toliau – NMA) perduoda šių taisyklių priede nurodytus duomenis. Minėti duomenys elektroniniu paštu teikiami ir savivaldybėms.

9.2. laikytojus, kurie pagrįstai kreipėsi į ŽŪIKVC su prašymais, kad ne dėl jų kaltės, o dėl objektyvių priežasčių (kompiuterinio ryšio gedimo, klaidų deklaruojant pasėlius), einamaisiais metais nebuvo skirtos išmokos, ne vėliau kaip iki kitų metų birželio 1 d. įtraukia į papildomus sąrašus, t. y. kartą per mėnesį perduoda elektroniniu būdu duomenis į NMA informacinę sistemą.

10. NMA, gavusi duomenis iš ŽŪIKVC, apskaičiuoja išmokų sumą kiekvienam laikytojui ir per 15 darbo dienų nuo duomenų gavimo (o pagal papildomus duomenis, perduotus elektroniniu būdu kartą per mėnesį – iki einamojo mėnesio pabaigos) užsako apskaičiuotas paramos išmokų lėšas ir jas išmoka laikytojams taisyklių 8 punkte nurodyto įsakymo išleidimo metais ir kitais dvejais kalendoriniais metais. Pasibaigus šiame punkte nurodytiems terminams, lėšos nebeišmokamos. Išmokos pervedamos į banko sąskaitą, nurodytą paskutinėje NMA teiktoje Paramos už žemės ūkio naudmenas ir kitus plotus bei gyvulius paraiškoje, vadovaujantis Paramos už žemės ūkio naudmenas ir kitus plotus bei gyvulius paraiškos ir 2016–2020 metų tiesioginių išmokų administravimo bei kontrolės taisyklėmis, patvirtintomis Lietuvos Respublikos žemės ūkio ministro 2015 m. gruodžio 4 d. įsakymu Nr. 3D-897 „Dėl Paramos už žemės ūkio naudmenas ir kitus plotus bei gyvulius paraiškos ir 2016–2020 metų tiesioginių išmokų administravimo bei kontrolės taisyklių patvirtinimo“ (toliau – Tiesioginių išmokų administravimo bei kontrolės taisyklės). Jei po pateiktos paraiškos pagal Tiesioginių išmokų administravimo bei kontrolės taisykles laikytojas teikia prašymą NMA pakeisti banko sąskaitą, išmokos pervedamos į prašyme nurodytą banko sąskaitą.

11. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

III SKYRIUS

Papildomos NUOSTATOS

12. Laikytojas, dėl jam nežinomų priežasčių einamaisiais metais negavęs išmokų, ne vėliau kaip iki kitų metų gegužės 15 d. gali kreiptis į ŽŪIKVC, kuris informuos apie išmokų neskyrimo aplinkybes arba laikytojo įtraukimą į papildomus sąrašus, kurie bus perduoti elektroniniu būdu į NMA informacinę sistemą kartą per mėnesį.

13. Laikytojo, atitikusio 4 ir 5 punkte nustatytus reikalavimus, mirties atveju įpėdinis, gavęs paveldėjimo teisės liudijimą, jį pateikia ŽŪIKVC arba, jei išmoka jau paskirta mirusiam asmeniui, – NMA laisvos formos prašymą dėl išmokų priskyrimo ir prideda paveldėjimo fakto patvirtinimo dokumentų kopijas bei nurodo banko pavadinimą, kodą ir sąskaitos numerį.

14. Laikytojui, atitikusiam 4 ir 5 punktuose nustatytus reikalavimus, perduodant ar parduodant visą valdą, perėmėjas ar pirkėjas, įsiregistravęs valdos valdytoju, pateikia ŽŪIKVC laisvos formos prašymą dėl išmokų priskyrimo perėmėjui ar pirkėjui ir prideda perėmimo ar pirkimo fakto patvirtinimo dokumentų kopijas bei nurodo banko pavadinimą, kodą ir sąskaitos numerį. Skaidant valdą dalimis, proporcingai skaidomas ir išmokų kiekis. Kai žemė ar jos dalis paimama visuomeninėms reikmėms, teisės į išmokas lieka buvusiam jų gavėjui.

15. Siekdama viešai ir skaidriai panaudoti nacionalinę paramą, NMA teisės aktų nustatyta tvarka interneto svetainėje www.nma.lt iki kitų kalendorinių metų gegužės 31 d. paskelbia šių išmokų gavėjų sąrašus ir sumas, kurios buvo išmokėtos iš valstybės biudžeto kalendoriniais metais kiekvienam paramos gavėjui.

IV SKYRIUS

ATSAKOMYBĖ

16. Asmenys, pažeidę šių taisyklių reikalavimus, atsako teisės aktų nustatyta tvarka.

17. Laikytojai, gavę išmokas neteisėtai, arba asmenys, prisidėję prie neteisėto išmokų gavimo, atsako teisės aktų nustatyta tvarka, be to, laikytojai netenka teisės į kitų metų išmokas už karves žindenes ir telyčias.

________________

Pereinamojo laikotarpio nacionalinės paramos

už karves žindenes ir telyčias mokėjimo taisyklių

priedas

(Pažymos apie laikytojus, pretenduojančius į pereinamojo laikotarpio nacionalinės paramos išmokas už visas valdoje laikomas savo ir (ar) partnerio karves žindenes ir telyčias, forma)

VĮ ŽEMĖS ŪKIO INFORMACIJOS IR KAIMO VERSLO CENTRAS

PAŽYMA

APIE laikytojus, PRETENDUOJANČIUS Į PEREINAMOJO LAIKOTARPIO NACIONALINĖS PARAMOS IŠMOKAS UŽ VISAS VALDOJE LAIKOMAS SAVO IR (AR) PARTNERIO KARVES ŽINDENES IR TELYČIAS

_________ Nr. _________

(data)

___________________

(sudarymo vieta)

Eil. Nr.	Asmens / įmonės kodas	Asmens vardas	Asmens pavardė / įmonės pavadinimas	Laikytojo valdos ID numeris	Banko kodas	Atsiskaitomosios sąskaitos Nr.	Matavimo vnt.	Kiekis, nuo kurio apskaičiuojama išmokų suma, vnt.	Savivaldybės kodas	Išmokos kodas
1	2	3	4	5	6	7	8	9	10	11
Iš viso:

Pastaba. Duomenys pagal priede nurodytą informaciją elektroninėmis priemonėmis perduodami į NMA informacinę sistemą.